b'\n_START_ARTICLE_\nMala antanta\n_START_PARAGRAPH_\nMala antanta je ime za politi\xc4\x8dno-obrambno zvezo treh dr\xc5\xbeav v srednji in jugovzhodni Evropi med obema svetovnima vojnama. Nastala je kot posledica sporazumov med Kraljevino SHS in \xc4\x8ce\xc5\xa1koslova\xc5\xa1ko republiko leta 1920, h katerim se je nato pridru\xc5\xbeila \xc5\xa1e Romunija. Skupni dogovor dr\xc5\xbeav Male antante je bil sklenjen leta 1929, \xc5\xa1e mo\xc4\x8dneje pa so se povezale 1933. Zasedanja Male antante so se vr\xc5\xa1ila na Bledu ali v Ljubljani. Poglavitni namen zveze je bila obramba pred revan\xc5\xa1izmom v prvi svetovni vojni pora\xc5\xbeenih dr\xc5\xbeav. \xc4\x8ceprav je nastala brez sodelovanja Francije, se je kasneje z njo tesno povezala, saj je predstavljala oporo francoski zunanji politiki._NEWLINE_Po zbli\xc5\xbeanju Kraljevine Jugoslavije in Romunije z Nem\xc4\x8dijo in Italijo oz. po m\xc3\xbcnchenskem sporazumu je Mala antanta razpadla.'